钦定古今图书集成/明伦汇编/官常典/第738卷 > 周安 陈麟
## 钦定古今图书集成/明伦汇编/官常典/第738卷 > 周安 陈麟

按《明外史李任传》：“安以指挥佥事守备乂安。黎利势
张，都督蔡福召诸将议曰：‘刍粮将尽，不如退就东关’。
众皆诺。千户包宣遂以其众诣贼降。安等趋东关，至
富良江，为贼所蹙，俱陷。贼逼遣蔡福诣诸城说降守
将。安愤甚，潜与众谋，伺官军至为内应。包宣觉之，以
告利。利收安将杀之，安曰：‘吾天朝臣子，岂死贼手’！与”
指挥陈麟跃起夺贼刀，杀数人，皆自刎，所部九千馀
人悉被杀。事闻，宣宗叹息，赠安为指挥同知，令其子
孙承袭，诏赐祭奠。而陈麟以曾同朱广开门纳贼，故
赠恤不及。已而黎利称臣，归蔡福、朱广等六人于京
师，尽弃市，籍其家。